
INTRODUCCIÓ

El Centre d’Art i Natura (CAN) de Farrera continua el 2007 amb el programa d’intercanvis iniciat el 2005 amb altres centres residencials de treball per a artistes d’arreu del món. El programa per a escriptors catalans segueix aquest estiu amb el centre irlandès The Tyrone Guthrie Centre (TGC) d’Annaghmakerrig.
El Tyrone Guthrie Centre (TGC) és una residència de treball per a artistes situada a Annaghmakerrig, Co. de Monaghan, molt a prop de la frontera nord irlandesa. El TGC ha celebrat els seus primers 25 anys d’existència com a tal amb el suport de An Chomhairle Ealaíon, de Dublín, i l’Arts Council of Northern Ireland, de Belfast. Situat en una esplèndida casa rural victoriana excel·lentment restaurada, voltada de jardins, a tocar del llac Annaghmakerrig, i amb unes condicions i comoditats immillorables, el TGC és residència habitual de creadors de totes les disciplines d’arreu del món, sobretot irlandesos i nord-americans.

L’experiència de l’intercanvi consisteix a enviar-nos mútuament creadors de l’àmbit cultural respectiu, per fer viure una nova i suggerent experiència de treball, però també per fomentar les interrelacions personals dels nostres creadors amb els d’altres indrets del món. 

CONVOCATÒRIA  2007

El Centre d’Art i Natura convoca el concurs per seleccionar 1 escriptor en llengua catalana que accedirà a l’intercanvi amb el Tyrone Guthrie Centre i que es regirà per les següents bases:

1.Participació
La participació en aquest concurs està oberta a totes les persones que fan creació literària en llengua catalana, sigui narració, poesia, dramatúrgia, assaig o traducció, de qualsevol dels països de parla catalana.

2.Durada de l’estada a Annaghmakerrig
La persona seleccionada s’instal·larà a Annaghmakerrig durant 1 mes (30 nits): de l'1 de setembre fins l’1 d’octubre de 2007.
3. Condicions 
L’intercanvi Centre d’Art i Natura/ Tyrone Guthrie Centre inclou els següents conceptes:
- Despeses del viatge Barcelona / Dublín / Barcelona.
- Allotjament en habitació individual adequada per a l’escriptura.

- El sopar diari comunitari ofert pel Centre, i dret d’ús de cuina amb disponibilitat dels ingredients per la resta d’àpats.

- L’ escriptor seleccionat, un cop finalitzada la seva estada, haurà de presentar el projecte realitzat i l’experiència al Centre d’Art i Natura (dates per concretar).


4. Sol·licituds
Els escriptors interessats a participar en aquest concurs hauran d’enviar la seva sol·licitud al Centre d’Art i Natura amb la següent documentació: 
- Fotocòpia del DNI o passaport.
- Currículum Vitae actualitzat i amb les dades personals: nom complet, adreça, data de naixement, tel. fix i mòbil, correu electrònic, etc.
- Mostra de treball recent: publicacions, articles, etc. 
- Esborrany del projecte a desenvolupar durant l’estada en el Tyrone Guthrie Centre

5. Normes de presentació

Tota la documentació ha de presentar-se en format DIN A4. Per tal que els dossiers no seleccionats siguin retornats al remitent, cal incloure un sobre amb l'adreça de l’aspirant i el corresponent segell o franqueig. Amb l’encapçalament “Beca TGC/CAN”  la documentació s’ha d’enviar a: Centre d’Art i Natura - La Bastida s/n - 25595 Farrera
L’enviament de sol·licituds es pot fer també per correu electrònic a: artinatura@farrera.ddl.net però no pot excedir d’1Mb ni de més de 10 pàgines.
6. Selecció
Juntament a la qualitat literària i l’interès del projecte es valorarà el fet que els candidats hagin estat residents del CAN. El jurat estarà format per 3 membres designats per la Institució de les Lletres Catalanes, l’Associació d’Escriptors en Llengua Catalana i el Centre d’Art i Natura. 
7. Calendari
El termini de presentació de la documentació exigida a les sol·licituds finalitza el 15 de maig de 2007 a les 14:00 h. 
La selecció es coneixerà abans de l’1 de juny del 2007.
El Centre d’Art i Natura comunicarà el resultat de la selecció a tots els sol·licitants.

8. Acceptació de les bases i de la resolució del jurat
La participació en aquest concurs comporta l’acceptació de les seves bases i de la resolució del jurat, així com dels canvis que, com a conseqüència de factors aliens al Centre d’Art i Natura, es puguin produir posteriorment.

Centre d’Art i Natura

La Bastida s/n

25595 Farrera

Tel i fax: 973 622106

artinatura@farrera.ddl.net
http://www.farreracan.cat
Per informació sobre el Tyrone Guthrie Centre: http://www.tyroneguthrie.ie
